
Az Európai Unió hatékony eszköze az internacionális bűnözéssel szemben – az első közös nyomozócsoport Magyarországon

Mi is az a közös nyomozócsoport és mióta létezik Magyarországon? A közös nyomozócsoportok, más néven Joint Investigation Team (JIT) intézménye abból a célból jött létre, hogy az internacionális bűnözéssel szemben segítse a nyomozó hatóságokat, hogy azok minél hatékonyabban és összehangoltabban vegyék fel a harcot a tagállamok határain átnyúló bűnszerveződések ellen.
A közös nyomozócsoport ereje abban rejlik, hogy a résztvevő tagok – akik nem csak nyomozók, hanem ügyészek, bírók és akár EU szervek tisztségviselői is lehetnek -, egymással közvetlen kapcsolatot teremtve, egy közös megállapodás alapján végzik a nyomozási cselekményeket, melyeket egymás tevékenységével összhangban, akár társszervek segítségét is igénybe véve is végezhetnek.
Magyarországon először 2011-ben hoztak létre közös nyomozócsoportot, amelyre az akkoriban nagy sajtóvisszhangot keltő nemzetközi ügy, a „Bunda-botrány” kapcsán volt szükség. Az ügyben felmerült a hatóságok részéről, hogy – a bűnügyi jogsegély rendszer hátrányait kiküszöbölve – egy egységes cél érdekében külföldi társahatóságokkal kössenek megállapodást közös nyomozócsoport megalakításáról.
Ez a jogintézmény lehetőséget biztosított a magyar nyomozó hatóság számára, hogy külföldön tanúkihallgatást végezzenek, illetve a társhatóságokkal bizonyítékok és információk közvetlen cseréjét bonyolítsák le, mindezzel egymás és saját munkájukat megkönnyítve. A nyomozás során beszerzett nagy mennyiségű információ feldolgozását pedig az Europol segítségével sikerült feldolgozni és elemezni az együttműködés keretein belül. A kooperáció eredményeként 15 országban 425 korrupt játékost és egyéb hivatalos személyt, valamint bűnözőt azonosítottak, akik részt vettek a bűncselekmények elkövetésében.
Dolgozatomban szeretném bemutatni a közös nyomozócsoportok jogintézményét, és azt, hogy hogyan sikerült véghez vinni az említett jogintézmény megalakítását és alkalmazását Magyarországon, illetve milyen tapasztalatok és vélemények alakultak ki az üggyel és a közös nyomozócsoportokkal kapcsolatban, amelyek segíthetik a nyomozóhatóságok jövőbeni munkáját.



